กระทรวงแรงงาน จัดสรรเงินอุดหนุน “ทดสอบมาตรฐานฝีมือแรงงานแห่งชาติ” 20 สาขา
นายธวัช เบญจาทิกุล อธิบดีกรมพัฒนาฝีมือแรงงาน (กพร.) เปิดเผยว่า กพร. กำหนดมาตรการจูงใจเพื่อสนับสนุนการดำเนินงานของภาคีเครือข่ายที่ร่วมให้บริการทดสอบมาตรฐานฝีมือแรงงานแห่งชาติ โดยให้เงินช่วยเหลือ หรืออุดหนุนจากกองทุนพัฒนาฝีมือแรงงานแก่ผู้ดำเนินการทดสอบใน 20 สาขา เช่น ช่างติดตั้งยิปซัม ช่างมุงหลังคากระเบื้องคอนกรีต ช่างเชื่อมแม็ก ผู้ควบคุมปั้นจั่นชนิดหอสูง พนักงานควบคุมเครื่องจักรรถยกไฟฟ้า พนักงานขับรถบรรทุก สาขาอาชีพช่างไฟฟ้า ช่างเครื่องประดับ (ประดับอัญมณี) ช่างเครื่องประดับ (รูปพรรณ) เจียระไนพลอย และผู้ควบคุมรถยกสินค้าขนาดไม่เกิน 10 ตัน การทดสอบมาตรฐานฝีมือแรงงานในสาขาอาชีพเหล่านี้ จำเป็นต้องดำเนินการโดยบุคลากรที่มีความรู้ ทักษะและความเชี่ยวชาญต้องใช้เครื่องมือเครื่องจักรเฉพาะด้านและเป็นสาขาอาชีพที่สำคัญและจำเป็นในตลาดแรงงานปัจจุบัน เพื่อให้ภารกิจด้านมาตรฐานฝีมือแรงงานสามารถรองรับความต้องการได้อย่างทั่วถึงและมีประสิทธิภาพ จึงใช้แนวทางประชารัฐโดยร่วมกับหน่วยงานภาครัฐ ภาคเอกชนและสถาบันการศึกษา ดำเนินการทดสอบมาตรฐานฝีมือแรงงานในสาขาอาชีพดังกล่าว อธิบดีกรมพัฒนาฝีมือแรงงาน กล่าวต่อไปว่า กองทุนพัฒนาฝีมือแรงงาน เป็นทุนหมุนเวียนสำหรับใช้จ่ายเกี่ยวกับการส่งเสริมการพัฒนาฝีมือแรงงานและการให้เงินช่วยเหลือ หรืออุดหนุนแก่ผู้ดำเนินการทดสอบมาตรฐานฝีมือแรงงาน ปีละ 10,000 บาทต่อราย ผู้สนใจสอบถามรายละเอียดเพิ่มเติมได้ที่ สำนักงานพัฒนาฝีมือแรงงานและสถาบันพัฒนาฝีมือแรงงาน ทุกจังหวัด หรือกองส่งเสริมการพัฒนาฝีมือแรงงาน 0 2643 6039 หรือสายด่วนกระทรวงแรงงาน 1506 กด 4